# הצעה להרצאה: רוסיה הקומוניסטית בשיח ההלכתי

בעקבות המהפכה הקומוניסטית, נדרשה ההלכה להגיב לשינוי במשטר ברוסיה ובתרבותה (ולאחר מכן בגרורותיה), ולבחון את משמעותם של השינויים מן הפרספקטיבה ההלכתית.

הנושא העיקרי שבו ניכרת התייחסות שונה של חכמי ההלכה אל רוסיה הקומוניסטית לעומת המשטר המלוכני שקדם לה, הוא ההופעה של האתיאיזם כערך מחייב במשטר ובתרבות. מבחינת ההנהגה היהודית הדתית, משמעות הדבר היתה בצורך להאבק על קיום הדת ומצוותיה. מבחינת המשפט העברי, השאלה היא מה המשמעות של הפיכתה של המדינה הנוצרית למדינה אתיאסטית במוצהר. חכמי ההלכה הכירו עד אז את התופעה המקובלת בעת העתיקה ובימי הביניים – מדינה שחוסה בצל הדת, ואת הדגמים של המדינה המודרנית שהחלה להשתחרר מן הדת ואיפשרה מידה זו או אחרת של הפרדה בין דת ומדינה וחופש דתי לאזרחיה.

החידוש של המדינה האתיאסטית השפיע על ההלכה בכמה אופנים.

בהרצאתי אבקש לבחון את הגישה של פוסקי ההלכה לשלטון האתיאסטי דרך נקודת המבט של היחס לנישואין אזרחיים. נראה, ששלילתה הגמורה של דתיות והחילון הגמור והכפרני של המדינה, איפשרו לפוסקים לראות בנישואין האזרחיים מעשה נטול כל משמעות מבחינה דתית והלכתית. דבר שלא היה מקובל באותה מידה בפסיקה קודם לכן, במדינות נוצריות ובתר-נוצריות, באירופה ובאמריקה.

נקודת המוצא לדיון תהיה פסיקתו של הרב משה פיינשטיין, שראשית רבנותו היתה ברוסיה הסובייטית. הרב פיינשטיין ביטל כל ערך דתי בנישואין אזרחיים ברוסיה הקומוניסטית. הוא חלק באופן כללי על עמדתו של הרב הנקין, שסבר שיש בנישואין אזרחיים ממד של קידושין, אך בהקשר של נישואין אזרחיים ברוסיה הדגיש הרב פיינשטיין ביתר שאת את חוסר המשמעות של נישואין אלה למשפט העברי והדתי. (אגרות משה, אבן העזר חלק ד', סימן א' ועוד). לפסיקתו של הרב פיינשטיין היתה השפעה מרובה על יחסם של הפוסקים והרבנות בישראל ובעולם למעמד האישי של יהודי הארצות הקומוניסטית, לעולים לישראל ולמהגרים לעולם המערבי.

אבקש לבחון את פסיקתו זו של הרב פיינשטיין בארבעה צירים. א. רוסיה הקומוניסטית לעומת רוסיה שלפני המהפכה. ב. רוסיה הקומוניסטית לעומת העולם הסובב: נוצרי, בתר-נוצרי, מוסלמי ודמוקרטי. ג. הרב פיינשטיין לעומת פוסקים אחרים, ברוסיה ומחוץ לה. ד. המשמעות של העולם הקומוניסטי-אתיאסטי לתחומים אחרים בהלכה.

עיקר עניינה של ההרצאה אינו הנישואין האזרחיים, אלא היחס ההלכתי-משפטי אל השלטון הסובייטי.

בכבוד רב

יהודה ברנדס

נשיא המכללה האקדמית הרצוג

גוש עציון וירושלים